Borgtog vir oud-raadslid, makkers wat glo bedrog pleegVoormalige raadslid Linda Bhekiyise Goqo. (Foto: Verskaf) ’n Voormalige munisipale raadslid van eMalahleni in Mpumalanga wat saam met twee medebeskuldigdes op aanklagte van bedrog, korrupsie en diefstal teregstaan, is Vrydag op borgtog van R2 000 elk vrygelaat. Dit word aangevoer dat Linda Bhekiyise Goqo (57), Xolani Manana (32) en Sharon Mtshali (36) verskeie mense wat onder die indruk was dat hulle HOP-huise aankoop, uit R307 000 bedrieg het. Hulle het almal saam in die Witbank-landdroshof verskyn. Die drie is vroeër dieselfde dag deur die Valke se Middelburg-ondersoekspan in hegtenis geneem. Hulle inhegtenisname volg ná ŉ ondersoek wat in Julie 2020 van stapel gestuur is nadat die polisie inligting ontvang het van mense wat beweer dat hulle geld vir HOP-huise betaal het wat nooit aan hulle toegeken is nie. Volgens kapt. Dineo Sekgotodi, woordvoerder vir die Valke, het die ondersoek onthul dat Goqo dié geld vir sy eie gewin gebruik het. “Dit is verder bevind dat hy saam met Manana gewerk het, wat deur die raadslid gestuur is om die geld wat hy vir die HOP-huise gevra het, in te vorder. “Die raadslid wou nie elektroniese transaksies aangaan nie en het verkies om kontant te kry – daarom is Manana gestuur om die geld in te vorder.” Manana het glo tydens ’n onderhoud erken dat hy by ses geleenthede geld by mense ingevorder het wat hy dan aan Goqo oorhandig het. Mtshali is met die saak verbind nadat haar bankrekeningnommer gebruik is om geld van een van die slagoffers in te vorder. Sy het dié geld onttrek en aan Goqo oorhandig. Die saak is nou tot 26 Julie vir verdere ondersoek uitgestel.